钦定古今图书集成/明伦汇编/闺媛典/第372卷 > 《𢭏衣》何景明
## 钦定古今图书集成/明伦汇编/闺媛典/第372卷 > 《𢭏衣》何景明

凉飙吹闺闼，夕露凄锦衾。言念无衣客，岁暮方寒侵。
皓腕约长袖，雅步饰鸣金。寒机裂霜素，繁杵叩清砧。
哀音缘云发，断响随风沉。顾影惜流月，仰盼悲横参。
路长魂屡徂，夜久力不任。君子万里身，贱妾万里心。
灯前择妙匹，运思一何深。裁以金剪刀，缝以素丝鍼。
愿为合欢带，得傍君衣襟。